हम अक्सर यूँ ही मिलते रहे। दुकान में , राह में , बस यूँ ही । कभी कुछ भी कहा नहीं एक दूसरे से , बस मिलते रहे और एक दूसरे को देखते रहे। कई बार बहुत कुछ कहने को हुआ , पर कह नहीं पाए । वो मुझे देखती और मैं उसे देखता । बस दिन यूँ ही गुजर जाते । बीच में उसका एक जन्मदिन आया । मैंने उसे एक छोटा सा लॉकेट दिया । जिसमे चांदी से अंग्रेजी में "A" बना हुआ था । उसने मुझे कहा कि वो ये लॉकेट हमेशा अपने पास रखेंगी । ज़िन्दगी के दिन बीतते गए । मुझे मेरे दोस्त दूसरे शहर में अक्सर बुलाते रहे, ताकि मैं एक बेहतर नौकरी कर सकू ; लेकिन मैं कभी नहीं गया , एक तो मुझे दूसरे शहर में जाकर बसना , इस बात से ही डर लगता था और दूसरा मुझे माया से अलग नहीं रहना था।